CELEX: 32014D0435
Language: el
Date: 2014-07-04 00:00:00
Title: 2014/435/EΕ: Εκτελεστική απόφαση της Επιτροπής, της 4ης Ιουλίου 2014 , για τον καθορισμό της χρηματοδοτικής συνδρομής της Ένωσης στις δαπάνες τις οποίες πραγματοποίησε η Ισπανία το 2013 για τη χρηματοδότηση των έκτακτων μέτρων που έλαβε για την καταπολέμηση της γρίπης των πτηνών [κοινοποιηθείσα υπό τον αριθμό C(2014) 4437]

8.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 199/5
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 4ης Ιουλίου 2014
   για τον καθορισμό της χρηματοδοτικής συνδρομής της Ένωσης στις δαπάνες τις οποίες πραγματοποίησε η Ισπανία το 2013 για τη χρηματοδότηση των έκτακτων μέτρων που έλαβε για την καταπολέμηση της γρίπης των πτηνών
   
      
         [κοινοποιηθείσα υπό τον αριθμό C(2014) 4437]
      
   
   (Το κείμενο στην ισπανική γλώσσα είναι το μόνο αυθεντικό)
   
      (2014/435/EΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 4 και το άρθρο 4 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 84 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (2), της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
            
         
               (2)
            
            
               Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συμμετοχή της Ένωσης για τη λήψη συγκεκριμένων κτηνιατρικών μέτρων, συμπεριλαμβανομένων των έκτακτων μέτρων. Το άρθρο 4 παράγραφος 2 της εν λόγω απόφασης καθορίζει τους όρους για την απόκτηση της συνδρομής της Ένωσης για την εκρίζωση της γρίπης των πτηνών και το άρθρο 4 παράγραφος 3 της εν λόγω απόφασης καθορίζει το ποσοστό των δαπανών που πραγματοποιήθηκαν για τα έκτακτα μέτρα που θα καλύψει η χρηματοδοτική συνδρομή της Ένωσης.
            
         
               (3)
            
            
               Ο κανονισμός (ΕΚ) αριθ. 349/2005 της Επιτροπής (3) θεσπίζει τους κανόνες για την καταβολή της χρηματοδοτικής συνδρομής από την Ένωση για τα έκτακτα μέτρα που αποσκοπούν στην εκρίζωση ορισμένων νόσων των ζώων, συμπεριλαμβανομένης της γρίπης των πτηνών. Στο άρθρο 7 του εν λόγω κανονισμού καθορίζονται τα έγγραφα που πρέπει να υποβάλλονται από το κράτος μέλος που ζητά τη χρηματοδοτική συνδρομή και οι προθεσμίες για την υποβολή των εν λόγω εγγράφων.
            
         
               (4)
            
            
               Η εκτελεστική απόφαση 2013/775/ΕΕ της Επιτροπής (4) προβλέπει χρηματοδοτική συνδρομή της Ένωσης που θα καλύπτει το κόστος των έκτακτων μέτρων που έλαβε η Ισπανία το 2013 για την καταπολέμηση της γρίπης των πτηνών. Σύμφωνα με το άρθρο 1 παράγραφος 2 της εκτελεστικής απόφασης, το ποσό της χρηματοδοτικής συνδρομής της Ένωσης ορίζεται σε επόμενη απόφαση. Το άρθρο 2 της εκτελεστικής απόφασης προβλέπει ότι θα καταβληθεί στην Ισπανία μια πρώτη δόση ύψους 30 000,00 ευρώ.
            
         
               (5)
            
            
               Στις 6 Φεβρουαρίου 2014, η Ισπανία υπέβαλε επίσημο αίτημα για απόδοση των εξόδων συνοδευόμενο από οικονομική έκθεση, παραστατικά έγγραφα και επιδημιολογική έκθεση για κάθε εκμετάλλευση στην οποία θανατώθηκαν και καταστράφηκαν ζώα. Η αίτηση αφορά την απόδοση δαπανών ύψους 85 580,95 ευρώ. Ωστόσο, ύστερα από εξέταση των υποβληθέντων εγγράφων, το ποσό των 6 635,73 ευρώ θεωρήθηκε μη επιλέξιμο για απόδοση, βάσει των όρων του άρθρου 5 του κανονισμού (ΕΚ) αριθ. 349/2005.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η χρηματοδοτική συνδρομή της Ένωσης στις δαπάνες που πραγματοποίησε η Ισπανία το 2013 για τη χρηματοδότηση των μέτρων εκρίζωσης της γρίπης των πτηνών ορίζεται σε 78 945,22 ευρώ.
   Άρθρο 2
   Το υπόλοιπο της χρηματοδοτικής συνδρομής που πρέπει να καταβληθεί, αφού αφαιρεθεί η προκαταβληθείσα πρώτη δόση των 30 000,00 ευρώ, ορίζεται σε 48 945,22 ευρώ.
   Άρθρο 3
   Η παρούσα απόφαση, που συνιστά χρηματοδοτική απόφαση κατά την έννοια του άρθρου 84 του κανονισμού (ΕΕ, Ευρατόμ) αριθ. 966/2012, απευθύνεται στο Βασίλειο της Ισπανίας.
   
      Βρυξέλλες, 4 Ιουλίου 2014.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      (3)  Κανονισμός (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (ΕΕ L 55 της 1.3.2005, σ. 12).
   
      (4)  Εκτελεστική απόφαση 2013/775/ΕΕ της Επιτροπής, της 17ης Δεκεμβρίου 2013, σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της γρίπης των πτηνών στη Γερμανία, την Ιταλία και τις Κάτω Χώρες το 2012 και το 2013, καθώς και στη Δανία και την Ισπανία το 2013 (ΕΕ L 343 της 19.12.2013, σ. 44).